
Text rozhodnutia
Súd: Krajský súd Bratislava Spisová značka: 5S/152/2012 Identifikačné číslo súdneho spisu: 1012200770 Dátum vydania rozhodnutia: 23. 06. 2015 Meno a priezvisko sudcu, VSÚ: JUDr. Dáša Filová ECLI: ECLI:SK:KSBA:2015:1012200770.2 Uznesenie Krajský súd v Bratislave v právnej veci žalobcu: M. P., K. XXX/XX, XXX XX X. G., C.: XX XXX XXX, zastúpený: JUDr. František Kočka, advokát, so sídlom Stropkovská 48, 040 11 Košice, adresa pre doručovanie Pribinova 8, 040 01 Košice, proti žalovanému: Ministerstvo financií Slovenskej republiky, so sídlom Štefanovičova 5, 817 82 Bratislava, o preskúmanie zákonnosti rozhodnutia ministra žalovaného č. MF/10484/2012-11 zo dňa 20.2.2012, takto r o z h o d o l : Konanie sa z a s t a v u j e . Žiaden z účastníkov nemá právo na náhradu trov konania. Žalobcovi sa vracia súdny poplatok vo výške XX,XX eur prostredníctvo Slovenskej pošty N., D., Thurzova 1, XXX XX Košice. o d ô v o d n e n i e : Žalobou doručenou Krajskému súdu v Bratislave dňa 19.04.2012 sa žalovaný domáhal preskúmania zákonnosti rozhodnutia ministra financií č. MF/10484/2012-11 zo dňa 20.2.2012 o rozklade proti rozhodnutiu Ministerstva financií Slovenskej republiky č. MF/25551/3/2011-73 zo dňa 25.10.2011, ktorým Ministerstvo financií Slovenskej republiky nevyhovelo protestu Krajskej prokuratúry v Prešove. Žalobca v žalobe uviedol, že rozhodnutím č. ministra financií č. MF/10484/2012-11 zo dňa 20.2.2012 v spojení s rozhodnutím č. MF/25551/3/2011-73 zo dňa 25.10.2011 bol ukrátený na svojich právach - uplatniť si oslobodenie od dane z pridanej hodnoty, keď v prípade vyhovenia protestu prokurátora by došlo k zrušeniu rozhodnutia Daňového riaditeľstva Slovenskej republiky č. I/XXX/XXXXX-XXXXXX/ XXXX/XXXXXX-r zo dňa XX.XX.XXXX a vráteniu veci Daňovému úradu v Kežmarku. Podľa názoru žalobcu sú splnené všetky podmienky uvedené v § 247 a § 248 O.s.p. a z toho dôvodu žiada, aby súd preskúmal zákonnosť celého rozhodnutia a postupu správneho orgánu a zrušil jeho rozhodnutie. Keďže žalobca spolu so žalobou nezaplatil poplatok za podanie žaloby v sume 66,- eur, súd ho pod následkom zastavenia konania vyzval na zaplatenie súdneho poplatku v lehote 10 dní výzvou č.k. 5S 152/2012-37 zo dňa 7.10.2013, doručenou právnemu zástupcovi žalobcu dňa 10.10.2013. Žalobca napriek výzve súdny poplatok nezaplatil. Konajúci súd zastavil konanie v danej veci, pretože žalobu podala osoba, ktorá nie je aktívne legitimovaná na podanie žaloby. Proti uzneseniu č.k. 5S 152/2012-46 podal žalobca odvolanie a v lehote na odvolanie zaplatil súdny poplatok. Najvyšší súd SR prejednal vec a rozhodol uznesením sp. zn. 5Sžf 27/2014 zo dňa 29.04.2015 tak, že uznesenie KS Bratislava č.k. 5S 152/2012-46 zo dňa 05.11.2013 potvrdil v časti o zastavení konania pre nedostatok aktívnej legitimácie žalobcu a zrušil uznesenie v časti pre nezaplatenie súdneho poplatku a v tejto časti vec vrátil Krajskému súdu v Bratislave na ďalšie konanie. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť ( § 250h ods. 2). Odvolanie proti uzneseniu je prípustné. Podľa § 10 ods. 1 zákona č. 71/1992 Zb. o súdnych poplatkoch ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Súd vyzve poplatníka na zaplatenie poplatku splatného podaním návrhu na začatie konania predtým, ako nariadi pojednávanie tak, aby lehota od zaplatenia poplatku do pojednávania, vydania platobného rozkazu a rozkazu na plnenie alebo rozhodnutia bez nariadenia pojednávania nebola dlhšia ako dva mesiace; túto lehotu môže predseda súdu z dôležitých dôvodov predĺžiť. Žalobca zaplatil súdny poplatok v lehote na odvolanie a preto Najvyšší súd SR uznesením č.k. 5Sžf 27/2014 zo dňa 29.04.2015 v časti o nezaplatení súdneho poplatku vrátil vec Krajskému súdu v Bratislave na ďalšie konanie. Tým, že žalobca zaplatil súdny poplatok v lehote na odvolanie, súd vracia žalobcovi poplatok vo výške 59,37 eur. O náhrade trov konania súd rozhodol podľa § 246c ods. 1 O.s.p. s použitím § 146 ods. 1 písm. c/ O.s.p., podľa ktorého žiaden z účastníkov nemá právo na náhradu trov konania podľa výsledku, ak bolo konanie zastavené. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto rozsudku možno podať odvolanie v lehote 15 dní odo dňa jeho doručenia, a to písomne, v troch vyhotoveniach na Najvyšší súd Slovenskej republiky prostredníctvom Krajského súdu v Bratislave. V odvolaní sa má uviesť, ktorému súdu je určené, kto ho robí, ktorej veci sa týka, čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

